SKRIFTLIG FORESPØRGSEL E-1461/03

af Bárbara Dührkop Dührkop (PSE) til Kommissionen

(29. april 2003)

Om: Den Europæiske Socialfond og interkulturel uddannelse

I sin beslutning af 21. januar 1993 om kulturel mangfoldighed og problemerne i forbindelse med skolegang for indvandrerbørn i Det Europæiske Fællesskab(1) opfordrede Europa-Parlamentet Kommissionen til inden et år at forelægge en detaljeret beretning om de tildelte bevillinger fra Den Europæiske Socialfond til modersmålsundervisning (oprindelseslandets sprog) af indvandrerbørn.

I sit svar på min skriftlige forespørgsel fra 1995 (815/95(2)) om undervisning af børn af vandrende arbejdstagere på deres modersmål svarede Kommissionen, at den havde forpligtet sig til at foretage en minutiøs evaluering af alle de aktioner, som ESF gennem en samfinansieringsordning deltog i i perioden 1994 til 1999.

Har Kommissionen foretaget denne evaluering? Kan den i bekræftende fald forelægge resultaterne af evalueringen?

Vil Kommissionen under alle omstændigheder oplyse det samlede antal af de projekter, som ESF bidrager til at finansiere, og som vedrører interkulturel uddannelse (både med hensyn til modersmålsundervisning og undervisning i modtagelseslandets sprog osv.) samt størrelsen af bevillingerne og opdelingen på lande i perioden 1994-2003?

(1) EFT C 42 af 15.2.1993, s. 187.

(2) EFT C 190 af 24.7.1995, s. 28.

Svar afgivet på Kommissionens vegne af Anna Diamantopoulou

(13. juni 2003)

Ifølge Europa-Parlamentets og Rådets forordning (EF) nr. 1784/1999 af 12. juli 1999 om Den Europæiske Socialfond(1) kan Den Europæiske Socialfond (ESF) yde støtte på fem politikområder: aktiv arbejdsmarkedspolitik, lige muligheder, livslang uddannelse, fleksibilitet og ligestilling mellem kønnene. Medlemsstaterne beslutter på grundlag af situationen på deres arbejdsmarkeder og arbejdsstyrkens kvalifikationsbehov, hvilke prioriteringer de ønsker at modtage støtte til på disse politikområder.

Sprogkundskaber er vigtige for at fremme indvandrernes integration på arbejdsmarkedet, og sprogundervisning kan samfinansieres af ESF. Aktiviteter vedrørende uddannelse og pasning af børn kan støttes af ESF for at lette forældres og især kvinders indtræden eller genindtræden på arbejdsmarkedet. Interkulturel uddannelse af børn af indvandrere (for så vidt angår undervisning af indvandrerbørn på deres modersmål eller på modtagelseslandets sprog) er ikke en ESF-prioritering som sådan.

Kommissionen er for øjeblikket ved at udføre en postevaluering af de centrale ESF-aktioner i programperioden 1994-1999. Denne evaluering afsluttes i efteråret 2003 og fremsendes direkte til det ærede medlem.

Der foretages også evalueringer af de tidligere fællesskabsinitiativer Adapt og Employment om, hvordan socialt udstødte mennesker, herunder også vandrende arbejdstagere, integreres på arbejdsmarkedet (navnlig i forbindelse med Integra). Kommissionen sender disse evalueringer direkte til det ærede medlem og til Parlamentets sekretariat.

Da medlemsstaterne er ansvarlige for gennemførelsen og forvaltningen af midlerne i overensstemmelse med bestemmelserne i forordningerne om strukturfondene, råder Kommissionen ikke over nærmere oplysninger om antallet af ESF-projekter vedrørende bestemte aktiviteter, såsom interkulturel uddannelse, eller om størrelsen af bevillingerne til projekterne.

(1) EFT L 213 af 13.8.1999.